絕交行
作者：高斯得
朝代：宋

paragraphs: 男兒獨立天地間，太華絕尖一何陗。
子房不肯下蕭曹，伯夷本自輕周召。
往來舞袖拂雲霄，醉裏扁舟凌海嶠。
鳳饑肯向雞求餐，玉潔不與蠅同調。
山高路斷客來稀，日晏廛空臂爭掉。
窮塗李白友俗人，歲晚杜甫交年少。
前門長揖後門關，當面論心背後笑。
雲門輕與凡耳彈，夜光莫怪兒童誚。
君平世棄政自佳，老子知希渠所要。
人間對面九疑峰，未許衝風鼓無竅。